b'\n_START_ARTICLE_\nMarmor\n_START_PARAGRAPH_\nM\xc3\xa1rmor je gosta metamorfna kamnina, bele do svetlo sive barve. Nastal je s prekristalizacijo apnenca - kalcitni marmor, ali dolomita - dolomitni marmor. Sestoji iz brezbarvnih drobnih ali ve\xc4\x8djih zrnc z ravnimi ploskvicami in se lesketa. V nekaterih marmorjih so primesi drugih mineralov, pogosto v plasteh, le\xc4\x8dah ali razpr\xc5\xa1ene med zrni. Izraz marmor ozna\xc4\x8duje ve\xc4\x8dkrat apnenec in druge usedlinske kamnine, ki jih je mogo\xc4\x8de dobro zgladiti, na primer hotaveljski marmor. Posamezne vrste naravnega kamna se uporabljajo kot gradbeni material za obloge stavb in tal ter za umetni\xc5\xa1ko oblikovanje. Svetovno znan je marmor iz Carrare v Italiji. V Sloveniji so \xc5\xa1tevilna manj\xc5\xa1a nahajali\xc5\xa1\xc4\x8da marmorja na ju\xc5\xbenih pobo\xc4\x8djih Pohorja, v dolini Slovenske Bistrice je opu\xc5\xa1\xc4\x8den rimski kamnolom.'